32005D0176
L 059/40
JURNALUL OFÍCIAL AL UNIUNII EUROPENE
DECIZIA COMISIEI
din 1 martie 2005
de stabilire a formei codificate și a codurilor privind notificarea bolilor animalelor în aplicarea Directivei 82/894/CEE a Consiliului
[notificată cu numărul C(2004) 993]
(Text cu relevanță pentru SEE)
(2005/176/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Tratatul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 2 alineatul (3),
având în vedere Actul de aderare a Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, în special articolul 57,
având în vedere Directiva 82/894/CEE a Consiliului din 21 decembrie 1982 privind notificarea bolilor animalelor în cadrul Comunității (1), în special articolul 5,
întrucât:
(1)
Directiva 82/894/CEE enumeră bolile animalelor a căror apariție trebuie notificată Comisiei și celorlalte state membre.
(2)
Decizia 2000/807/CE a Comisiei (2) a stabilit forma codificată și codurile privind notificarea bolilor animalelor în aplicarea Directivei 82/894/CEE.
(3)
Țările care vor adera în viitor la Uniunea Europeană folosesc în mod neoficial sistemul ADNS (sistemul de notificare a bolilor animalelor), însă participarea acestora ar trebui oficializată în prezent.
(4)
Mai multe state membre au adaptat un anumit număr de coduri privind regiunile acestora și, prin urmare, dispozițiile comunitare respective ar trebui adaptate în consecință.
(5)
Ar trebui incluse în dispozițiile comunitare respective hărți ale diferitor țări pentru a clarifica informațiile trimise Comisiei și țărilor care participă la sistemul ADNS.
(6)
În anexa I la Directiva 82/894/CEE au fost adăugate de curând anumite boli cabaline și boli ale albinelor. În consecință, aceste boli ar trebui adăugate pe lista bolilor animalelor, în dispozițiile privind forma codificată și codurile de notificare a bolilor animalelor.
(7)
Din motive de claritate și raționalitate, Decizia 2000/807/CE ar trebui abrogată și înlocuită.
(8)
Pentru a asigura confidențialitatea informațiilor transmise, anexele la prezenta decizie nu ar trebui publicate.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În sensul procedurilor de notificare a bolilor animalelor, informațiile privind focarele de boli în conformitate cu Directiva 82/894/CEE se transmit folosind formele codificate menționate în anexele I, II și III la prezenta decizie.
Articolul 2
În sensul procedurilor de notificare a bolilor animalelor, informațiile privind focarele de boli în conformitate cu Directiva 82/894/CEE se transmit folosind codurile care figurează în anexele IV-X la prezenta decizie.
Articolul 3
Decizia 2000/807/CE se abrogă.
Articolul 4
Prezenta decizie se adresează statelor membre.
Adoptată la Bruxelles, 1 martie 2005.